14/09/2016 | Administración LocalMunicipal
Ponteceso
Secretaría
Aprobación definitiva e publicación do regulamento do Consello Escolar Municipal de Ponteceso

O Concello Pleno, en sesión ordinaria celebrada o día 30 de maio de 2016, aprobou inicialmente o REGULAMENTO DO CONSELLO ESCOLAR MUNICIPAL DE PONTECESO. Durante o período de exposición ao público non se formularon reclamacións. Ao abeiro do artigo 49. c) da Lei de Bases de Réxime Local, queda aprobado definiviamente dito regulamento, polo que se procede á publicación do texto íntegro. Ponteceso quere ser un referente básico para a formación da conciencia cívica e quere implicar aos colectivos sociais relacionados na elaboración e execución da política educativa municipal. O Consello Escolar Municipal é un importante instrumento de expresión directa da cidadanía, que aumenta o grao de implicación dos cidadáns e das cidadás ao facer posible a súa participación na toma de decisións que neste caso teñen que ver co ensino. O Consello Escolar Municipal subliña a representatividade dos/as protagonistas directos/as da acción educativa para asegurar a fluidez de comunicación cos consellos escolares de centros e acadar, por outra banda, un alto nivel de interlocución co propio goberno municipal, co obxectivo de continuar entre todos e todas (a institución municipal, profesorado, alumnado, nais, pais.) cun ensino de calidade. O Consello Escolar Municipal de Ponteceso (CEMP) configúrase como un organismo de asesoramento, consulta, proposta, información e participación sobre o ensino non universitario no ámbito territorial do concello. O carácter de organismo participativo na planificación e intervención educativa non universitaria realizarase por medio das funcións que lle son propias ao CEMP: asesoramento, consulta, proposta e información nas cuestións seguintes: a) Convenios e acordos de colaboración coa Consellaría de Educación ou calquera outra administración pública, que lle afecten ao ensino dentro do ámbito municipal. b) Actuacións e normas municipais que lles afecten aos servizos educativos complementarios e extraescolares con incidencia no funcionamento dos centros docentes, tales como transporte escolar, comedores, servizos de limpeza e conservación. c) Actuacións e normas municipais que lle afecten ou que favorezan a ocupación real das prazas escolares coa finalidade de mellorar o rendemento educativo e, no seu caso, facer efectiva a obrigatoriedade do ensino. d) Emprazamento dos centros docentes dentro da demarcación municipal. e) Prioridade nos programas e actuacións municipais que lle afecten á conservación, vixilancia e mantemento axeitado dos centros docentes, de acordo coas competencias que a lexislación lle outorgue aos concellos en cada momento, e especial atención á supresión de barreiras arquitectónicas. f) Fomento de actividades que tendan a mellorar a calidade educativa, á renovación pedagóxica, aos principios da escola activa, á atención a diversidade e á integración escolar, especialmente no que respecta á adaptación da programación ao medio, para chegar a unha escola democrática, científica, libre, galega e non discriminatoria. g) Competencias educativas que lle afecten ao ensino non universitario e que a lexislación lle outorgue aos municipios. h) Na programación de investimentos en materia educativa. i) Calquera outro asunto que pola súa importancia para a vida escolar do Concello, lle sexa consultado. O Concello e a Administración educativa deberán consultarlle ao Consello Escolar Municipal de Ponteceso sobre as cuestións contidas no artigo 2 deste Regulamento. O CEMP será informado de cantas actuacións leven a cabo os distintos órganos da Corporación de Ponteceso con asuntos referidos á materia educativa. Así mesmo, poderá solicitar a través do seu presidente información da Administración educativa sobre calquera materia que toque a educación no ámbito municipal. Ao abeiro do disposto no artigo 16, apartado b) da Lei 3/86 e do artigo 31 do Decreto 44/88 dos consellos escolares de Galicia, o Consello Escolar Municipal de Ponteceso, do ensino non universitario, estará composto polos seguintes membros: a) Presidente: o Alcalde. b) Vicepresidente: Concelleiro/a delegado/a de ensino do concello de Ponteceso c) Secretario/a: o secretario/a xeral do concello, ou funcionario/a deste en quen delegue (con voz pero sen voto) d) Vogais: Sete membros do profesorado, dos niveis educativos correspondentes ao ámbito da ensinanza non universitaria de Galiza, propostos por sindicatos ou asociacións profesionais proporcionalmente á representación obtida nas eleccións sindicais do sector docente, no municipio. Habendo soamente centros de ensinanza pública no concello, todo o profesorado corresponderá ao ensino público (segundo o punto 2 do artigo 30 do Decreto 44/88) Catro nais ou pais do alumnado propostos pola federación de asociacións de pais e nais do alumnado ou no seu caso polas asociacións de pais e nais do alumnado. Tres membros do alumnado elixidos polos representantes do alumnado nos Consellos Escolares dos centros existentes no municipio. Sete membros (elixidos segundo dispoña a Corporación Municipal): 3 directores/as representantes dos 3 sectores de ensino público do concello (secundaria, primaria e infantil) 1 representante do sindicato maioritario do ensino 2 representantes do movemento asociativo (cultural, veciñal, deportivo) (serán elexidos polos sectores que representan) 1 representante da administración educativa designado polo Delegado Provincial da Consellería de educación e Ordenación Universitaria. (artigo 40 do Decreto 44/88 e o punto 2, artigo 16 Lei 3/86) O procedemento de eleccións será o establecido na lei 3/1986 e no decreto 44/88 O CEMP estrutúrase en Pleno e comisións de traballo. No caso de que o pleno do CEMP así o considerase poderase proceder á constitución dunha comisión permanente do CEMP coa composición e atribucións que propoña o Consello pleno e sexa ratificado no Pleno da Corporación. A duración do mandato dos/as conselleiros/as será de catro anos (correspondentes ao mandato municipal) e a súa designación esténdese no tempo até a finalización do mandato, de conformidade coas previsións da normativa aplicable en materia electoral. O Pleno do CEMP estará constituído por todos os seus membros. Para a súa constitución inicial será necesario que asistan, cando menos, os dous terzos dos membros que compoñan o Pleno. De non acadarse o quórum establecido, procederíase a unha nova convocatoria nun prazo máximo de 7 días, e a súa constitución rexerase polo establecido no artigo 9 deste Regulamento. O Pleno do CEMP deberá xuntarse, como mínimo, unha vez por trimestre, en sesión ordinaria, e preceptivamente ao comezo e final de cada curso escolar. Poderá xuntarse en sesión extraordinaria se o considera oportuno o/a presidente/a, ou ben se o solicitan por escrito como mínimo unha terceira parte dos/as vogais do Pleno do CEMP. A convocatoria das sesións ordinarias e extraordinarias do Pleno do CEMP deberá realizarse cunha antelación mínima de 72 horas, salvo que concorran razóns de urxencia, en que poderá convocarse con vinte e catro horas de antelación, nos dous casos terase que acompañar a orde do día, na que se fixarán os puntos para tratar. Neste último caso, a apreciación da urxencia terá que ser ratificada pola maioría absoluta dos/as seus/súas compoñentes na propia sesión e con antelación á consideración dos puntos que integran a orde do día. As sesións do Pleno do CEMP terán lugar en primeira convocatoria, sempre que concorra a maioría absoluta dos membros de dereito, e en segunda convocatoria, media hora despois da anunciada, se asisten, cando menos, o/a presidente/a ou vicepresidente/a ou vogal en quen deleguen, o/a secretario/a, e un terzo dos/as vogais. Calquera membro do Pleno do CEMP, ten dereito a examinar e recibir, se así o solicitara, copia das actas e da documentación das comisións de traballo, do Pleno e da comisión permanente ( de existir). Todas as convocatorias terán que ser comunicadas mediante correo ordinario ou por correo electrónico. A orde do día será establecida polo/a presidente/a e deberá incluír os asuntos que fosen solicitados con anterioridade polos/as conselleiros/as. Establecida a orde do día, non poderá alterarse nin modificarse salvo que, estando presentes todos/as os/as compoñentes, se adopte unha decisión na propia sesión na orde de tratar e debater un asunto non incorporado na orde do día por maioría absoluta dos membros que a formen. A orde do día seralle enviada aos/ás conselleiros/as xunto coa citación ou convocatoria da sesión do Consello, achegando copia da acta ou actas das sesións anteriores que deban ser aprobadas. Incorporarase como último punto da orde do día un apartado de quenda de intervencións libres, independentemente do carácter da sesión. Os acordos de aprobación de informes e propostas requirirán o voto favorable da metade máis un dos membros presentes na sesión do Consello. Os/as compoñentes do Consello que voten en contra ou se absteñan, poderán formular votos particulares en relación cos informes e propostas no prazo de corenta e oito horas, incorporándose o texto aprobado. Serán competencias do Pleno do CEMP: a) Debater e aprobar os informes e ditames referidos aos puntos explicados no artigo 3 deste Regulamento. b) Ratificar aos/ás presidentes/as de cada unha das comisións de traballo. c) Aprobar a creación das novas comisións de traballo. d) Aprobar a memoria anual de actuación do CEMP. e) Aprobar o informe anual sobre a situación do ensino non universitario no municipio. Dentro do CEMP estableceranse comisións de traballo, que se poderán xuntar cantas veces o consideren oportuno os seus membros. En cada comisión de traballo haberá un/unha presidente/a, un/unha secretario/a, e vogais en proporción equitativa da representación dos diferentes sectores representados no consello pleno O/a presidente/a de cada comisión será elixido/a no seu seo, e ratificado/a polo Pleno do CEMP, e será voceiro/a da comisión diante do Pleno. O/a secretario/a da comisión, que será designado/a polo/a seu/súa presidente/a, realizará a acta de cada unha das reunións e a orde do día de cada unha delas. As propostas das comisións serán elevadas ao plenario do Consello Escolar Municipal de Ponteceso. O pleno de CEMP poderá establecer outras comisións de traballo, se o considera necesario. O CEMP para tratar temas específicos e puntuais, ou para formar parte dalgunha comisión de traballo, poderá solicitar a asistencia de persoas de recoñecida valía ou coñecementos nunha materia, ou de entidades afectadas nun problema, con voz pero sen voto. O/a presidente/a do CEMP terá as seguintes funcións: a) Ostentar a representación oficial do CEMP e a representación oficial do Concello. b) Fixar a orde do día, convocar e presidir as sesións e moderar os debates do Pleno e da comisión permanente do CEMP. c) Autorizar coa súa sinatura os acordos do Pleno do CEMP e trasladar os acordos. d) Decidir os empates con voto de calidade. e) As demais funcións inherentes á súa condición de presidente/a do órgano. O/a vicepresidente/a asume as atribucións do/a presidente/a en caso de ausencia, vacante ou doenza. Serán funcións do/a secretario/a: a) Citar as sesións do Pleno do CEMP, que convocará o/a presidente/a, cando menos con 72 horas de antelación, segundo a orde do día b) Redactar as actas das sesións e dar fe dos acordos do Pleno, co visto e prace do/a presidente/a. c) Custodiar os libros de actas do Pleno do Consello e permanente, así como a documentación relativa ao seu funcionamento, que estará depositada na Concellaría de Educación. d) Calquera outra tarefa, relativa ás funcións xenéricas da secretaría, que lle encomende o CEMP. e) Custodiar as actas. O CEMP ao remate de cada curso escolar elaborará unha memoria da súa actuación. Igualmente e como dispón o artigo 18, apartado 2 da Lei 3/1986 de consellos escolares de Galicia, e o Decreto 44/1988, de 11-2, o CEMP elaborará ao remate de cada curso académico un informe sobre o estado do ensino no municipio que enviará, para o seu coñecemento, á Corporación municipal, ao Consello Escolar Territorial, e ao Consello Escolar de Galicia. a) O mandato dos membros do CEMP será de catro anos, coincidentes con cada mandato municipal. A súa constitución durará o tempo que transcorra até que teñan lugar novas eleccións municipais. b) Os membros do CEMP que o sexan en virtude da representación que ostenten perderán a condición de tales no momento que cesen como representantes dos seus colectivos, por vontade propia, formulada mediante escrito ao/á presidente/a e que se fará efectiva despois de dar conta ao Pleno do CEMP. c) Os membros do CEMP que o sexan por colectivos ou entidades poderán ser revogados se os que fixeron a designación o consideran oportuno. d) Por incapacidade permanente ou falecemento. e) Por remate do mandato f) No caso de producirse algunha vacante, deberá ser cuberta nun prazo máximo de dous meses. O novo membro será polo tempo que resta completar o mandato e será elixido polo proceso establecido no artigo que establece o Decreto 44/1988. g) Os/as conselleiros/as poderán ser reelixidos/as indefinidamente, axustándose á designación establecida neste regulamento. a) O Pleno do Concello aprobará por proposta da comisión informativa, a convocatoria de eleccións para nomear os/as representantes dos diferentes colectivos do CEMP. b) Esta convocatoria estenderase aos sectores da sociedade civil representados no CEMP, que se establece no artigo 5 deste regulamento. c) Os diferentes colectivos representados no CEMP procederán á elección dos seus representantes, na reunión convocada polo Concello para tal efecto, na que se presentarán as candidaturas existentes, e exercerá como secretario/a a/o concelleira/o de Educación ou persoa en quen delegue. d) O sistema de votación será secreto, aínda que poderá ser a man alzada se están de acordo todos/as os/as asistentes. e) Para ratificar a designación do/a representante de cada colectivo, será asinada a acta correspondente por todos/as os/as presentes, en sinal de acordo. A sede e lugar de reunións do CEMP e das súas comisións serán os locais municipais. O Concello designará nos locais do Concello, un lugar destinado á secretaría do CEMP, dotado do mobiliario necesario para garantir o traballo e facilitar a custodia dos libros e documentos do CEMP polo/a secretario/a. PRIMEIRA.- No previsto neste Regulamento, estarase ao disposto na Lei 3/1986, do 18 de decembro, dos consellos escolares de Galicia, que establece no seu artigo 15.2 que: “os municipios que dispoñan polo menos dun colexio de EXB, deberán constituír o consello escolar municipal”. No artigo 17.2 establécese tamén que: “os concellos poderán tomar a iniciativa da constitución dos seus respectivos consellos escolares municipais, fixando as normas regulamentarias de procedemento e comunicándolle á Consellaría de Educación o acordo municipal adoptado”. Así como na Disposición adicional terceira posibilítase que: “transcorrido o prazo, ao que se refire a Disposición adicional anterior (de tres meses a partir da publicación da Lei no Diario Oficial de Galicia), os que acordasen poderán tomar a iniciativa de constitución dos respectivos consellos escolares municipais de acordo co establecido no apartado 2 do artigo 17 da presente Lei”, e co Decreto 44/1988 do 11 de febreiro polo que se regulan os consellos escolares municipais. Polo tanto, desde as disposicións legais e da propia capacidade municipal procedente da súa autonomía, e vistos os artigos 27.5, 23.1 e 9.2 da Constitución española, os artigos 27, 34 e 35 da LODE, 18.1. b) e 25.2. n) da Lei reguladora das bases de réxime local, é posible e conveniente a creación dun órgano municipal de carácter participativo-consultivo, que designaremos co nome de Consello Escolar Municipal de Ponteceso. Profesores/as, pais e nais, alumnos/as, sindicatos, movementos de renovación pedagóxica, asociacións veciñais, colexios públicos e titulares de centros privados e concertados, ao abeiro do disposto no artigo 16, apartado 1. b) da Lei de consellos escolares de Galicia, serán os sectores que formarán parte do CEMP, segundo o seguinte Regulamento. SEGUNDA.- Queda facultada a/o concelleira/o delegada/o de Educación do Concello de Ponteceso, para adoptar as decisións axeitadas e dilixenciar os trámites pertinentes, co obxecto de favorecer as reunións oportunas cos/coas representantes municipais no Consello Escolar Municipal de Ponteceso. TERCEIRA.- Este Regulamento do Consello Escolar Municipal de Ponteceso entrará en vigor ao día seguinte da súa publicación no Boletín Oficial da Provincia da Coruña. Ponteceso 8 de setembro de 2016 O ALCALDE, Asdo.: Xosé Lois García Carballido.